A BIZOTTSÁG HATÁROZATA
(2006. szeptember 13.)
az Egyesült Királyságban a juh- és kecskefélék azonosítására és nyilvántartására szolgáló rendszereknek a 21/2004/EK tanácsi rendelet szerinti ideiglenes jóváhagyásáról
(az értesítés a C(2006) 4086. számú dokumentummal történt)
(Csak az angol nyelvű szöveg hiteles)
(2006/615/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a juh- és kecskefélék azonosítási és nyilvántartási rendszerének létrehozásáról, valamint az 1782/2003/EK rendelet, továbbá a 92/102/EGK és a 64/432/EGK irányelv módosításáról szóló, 2003. december 17-i 21/2004/EK tanácsi rendeletre (1) és különösen annak 4. cikke (2) bekezdése d) pontjára,
mivel:
(1)
A 21/2004/EK rendelet megállapítja a juh- és kecskefélék azonosítási és nyilvántartási rendszerének létrehozására vonatkozó szabályokat. Előírja, hogy a szóban forgó rendeletben megállapított határidőkön belül azonosítani kell a gazdaságokban található, fent említett állatokat.
(2)
Ezen felül a 21/2004/EK rendelet előírja, hogy a juh- és kecskeféléket a rendeletben meghatározott első és második azonosító eszköz segítségével kell azonosítani. Meghatározza, hogy 2008. január 1-jéig a második azonosító eszköz helyettesíthető egy, a rendelet előírásainak megfelelő és a Bizottság által jóváhagyott rendszerrel, a Közösségen belüli kereskedelemben részt vevő állatok esetét kivéve.
(3)
Ennélfogva a Közösségen belüli kereskedelemben részt vevő juh- és kecskefélék teljes mértékben meg kell, hogy feleljenek a 21/2004/EK rendelet előírásainak. A rendelet 4. cikke (2) bekezdésének b) pontja előírja, hogy ezen állatok azonosítása egy második, a hatáskörrel rendelkező hatóság által jóváhagyott olyan azonosító eszközzel történik, mely megfelel a rendelet melléklete A.4. szakaszában felsorolt technikai jellemzőknek.
(4)
A Nagy-Britannia és Észak-Írország Egyesült Királyságában a juh- és kecskefélék azonosítására és nyilvántartására szolgáló rendszereknek a 21/2004/EK rendelet 4. cikke (2) bekezdésének d) pontja szerinti elismeréséről szóló, 2005. augusztus 17-i 2005/617/EK bizottsági határozat (2)2006. április 30-ig ideiglenesen jóváhagyta e rendszereket. E határozat előírta, hogy a két rendszer jóváhagyását a 2006. január 31-ig elvégzett vizsgálatok figyelembevételével felül kell vizsgálni.
(5)
Az Egyesült Királysággal együttműködve a Bizottság az e rendszerek működésének értékelésére és az Egyesült Királyság e rendszerekre vonatkozó kötelezettségvállalásai végrehajtásának ellenőrzésére irányuló helyszíni ellenőrzéseket végzett. A záróbeszámoló és az Egyesült Királyság elfogadható cselekvési terve elkészült és az Élelmiszerlánc- és Állat-egészségügyi Állandó Bizottság keretében került megvitatásra.
(6)
Az Egyesült Királyság vállalta egyrészt, hogy foglalkozik az e rendszerek működésének értékelésére irányuló helyszíni ellenőrzések során felmerült aggályokkal, másrészt pedig különösen azt, hogy időben végrehajtja a javasolt cselekvési tervet, meghozva a rendszerek megerősítéséhez szükséges valamennyi intézkedést a 21/2004/EK rendeletnek 2006. december 31-ig történő megfelelés érdekében.
(7)
A Nagy-Britanniában és Észak-Írországban a juh- és kecskefélék azonosítására és nyilvántartására szolgáló rendszereket ezért további átmeneti időre jóvá kell hagyni annak lehetővé tétele érdekében, hogy a juh- és kecskefélék második azonosítási eszköze helyettesíthető legyen, kivéve az állatok Közösségen belüli kereskedelmét.
(8)
A kereskedelem bármilyen zavarásának elkerülése érdekében a Nagy-Britanniában és Észak-Írországban a juh- és kecskefélék azonosítására és nyilvántartására szolgáló rendszerek ideiglenes jóváhagyásának 2006. április 30-tól visszamenőleges hatállyal kell érvényesülnie a rendszerek teljes végrehajtási időszakának lefedése céljából.
(9)
Az illetékes hatóságnak el kell végeznie a megfelelő helyszíni vizsgálatokat a juh- és kecskefélék azonosítási és nyilvántartási rendszere bevezetése megfelelő végrehajtásának ellenőrzése érdekében.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A juh- és kecskeféléknek a 21/2004/EK rendelet 4. cikke (2) bekezdése c) pontjában előírt, Nagy-Britannia és Észak-Írország Egyesült Királyságában bevezetett azonosítási és nyilvántartási rendszerét a 2006. május 1. és 2007. június 30. közötti időszakra vonatkozóan jóváhagyták.
2. cikk
A 21/2004/EK rendelet 10. cikke (1) bekezdése a) pontjával összhangban megállapított rendelkezések sérelme nélkül az Egyesült Királyság biztosítja, hogy az illetékes hatóság minden évben megfelelő helyszíni vizsgálatokat végez annak ellenőrzésére, hogy az állattartók megfelelnek-e a juh- és kecskefélék azonosítási és nyilvántartási rendszerére vonatkozó követelményeknek az 1. cikk értelmében.
3. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2006. szeptember 13-án.